**ЗАКОН ЗА ОТВОРЕНИ ПОДАТОЦИ И ПОВТОРНА УПОТРЕБА НА ПОДАТОЦИТЕ ОД ЈАВНИОТ СЕКТОР**

I.ОПШТИ ОДРЕДБИ

**Предмет и примена**

**Член 1**

1. Со овој закон се утврдува обврската на органите и институциите од јавниот сектор и субјектите кои вршат научно-истражувачка дејност (во натамошниот текст: иматели на податоци) за јавно објавување на податоци и податочни сетови со цел да се овозможи нивна повторна употреба од страна на правни или физички лица за создавање на нови информации, содржини, апликации или услуги, постапката по барање за повторна употреба на податоци, условите за повторна употреба на податоците, како и супервизија на објавувањето на податоците.
2. Со овој закон се опфатени податоците и податочните сетови што органите и институциите од јавниот сектор ги создаваат во остварувањето на своите надлежности согласно со закон како и податоците и научните информации од истражувањата финансирани од Буџетот кои ги создаваат субјектите што вршат научно-истражувачка дејност.
3. Постапката по барањето за повторна употреба на податоци ќе се води согласно одредбите од Законот за општата управна постапка, доколку со овој закон поинаку не е уредено.

**Цел**

**Член 2**

Целта на овој закон е со повторната употреба на податоците од јавниот сектор да се поттикне:

* иновации и создавање на нови информации, содржини и апликации преку комбинирање или вкрстување на податоците,
* создавање на нови услуги, креирање на работни места и социјална вклученост,
* подобрување на квалитетот на податоците од јавниот сектор,
* развој на економијата и развој на конкуренцијата и
* развој на информатичкото општество во Република Северна Македонија.

**Дефиниции**

**Член 3**

Изразите употребени во овој закон го имаат следново значење:

1. “Иматели на податоци” се:

а) Институциите од јавен сектор (органите на државната власт и други органи и организации утврдени со закон, органите на општините, градот Скопје и општините во градот Скопје, установите и јавните служби, јавните претпријатија за водовод, енергија, транспорт, поштенски услуги, домување, комунални услуги, животна средина и други, правни и физички лица што вршат јавни овластувања утврдени со закон), и

б)Субјекти за вршење на научно-истражувачката дејност (државен универзитет и приватен универзитет - во нивните единици насочени кон наука (научни институти) и во единици насочени кон образование засновано на наука (факултети); МАНУ; самостојна државна високообразовна установа; самостојна приватна високообразовна установа; јавна научна установа; мешовита научна установа; приватна научна установа и самостоен истражувач);

2. „Податоци од јавен сектор“ се податоците кои институциите од јавниот сектор ги создаваат во остварувањето на своите надлежности согласно со закон како и податоците и научните информации од истражувањата финансирани од Буџетот кои ги создаваат субјектите што вршат научно-истражувачка дејност;

3. „Податок“ е засебен дел од една информација што има квалитативна или квантитативна вредност, кои се анализираат со цел да се извлече нивното значење;

4. „Податочен сет“ е секој организиран збир на податоци, комбинација на податочни елементи презентирани во табеларна форма, и/или во нетабеларен формат;

5. „Необработени податоци“ се збир на броеви и знаци структурирани табеларно во редови и колони (регистри, бази на податоци, евиденции и табели);

6. „Метаподатоци“ се податоци со кои се објаснува значењето на податоците, односно дескриптивни податоци;

7. „Информација“ е било која содржина без разлика на средството со кое се пренесува (напишано на хартија или зачувано во електронска форма како звук, визуелна или аудиовизуелна снимка) или кој било дел на таквата содржина;

8. “Документ” е секој запис на информација без оглед на нејзината физичка форма или карактеристики, пишан или печатен текст, карти, шеми, фотографии, слики, цртежи, скици, работни материјали, како и звучни, гласовни, магнетски или електронски, оптички или видео снимки во која било форма, како и пренослива опрема за автоматска обработка на податоци со вградени или преносливи мемории за складирање на податоците во дигитална форма;

9. „Централен каталог на податоци од јавен сектор“ е алатка достапна на веб страница, што на корисниците преку целосен текст или уреден збир на метаподатоци им овозможува пристап до податоци од документи или збирки во електронска форма (портал за отворени податоци);

10. “Каталог на податоци од имателот на податоци” е ажурирана евиденција на податочни сетови опишани со метаподатоци изработена врз основа на идентификувани и приоретизирани податоци и податочните сетови кои ги собира и/или изработува имателот на податоци (во натамошниот текст: каталог на податоци);

11. „Компјутерски обработлив формат“ е формат на документ структуриран на начин на кој софтверските апликации можат лесно да го идентификуваат, препознаат и да извлечат конкретни податоци од него, вклучително и посебните делови на податокот и нивната внатрешна структура и овозможува негово автоматско процесирање и е достапен за јавноста без никакви ограничувања со кои би се попречило повторна употреба на податокот;

12. „Отворен формат“ е електронски формат на податок кој е достапен на јавноста без никакви технички ограничувања со кои би се попречило повторна употреба на податокот;

13. „Формален отворен стандард“ е стандард кој е утврден во пишана форма и се однесува на обезбедување на софтверска интероперабилност;

14. „Стандардна дозвола“ e дозвола за повторна употреба во дигитален формат, по можност компатибилна со стандардните дозволи што се достапни на интернет;

15. „Начело по дизајн и по стандард“ е изворно креирање на податоците како технички интегрирани податоци;

16. „Службено лице за отворени податоци" е лице вработено кај имателот на податоци, назначено со акт од одговорното лице кое ги идентификува, приоретизира и објавува податочните сетови на имателот на податоци, како и посредува со Барањата за повторна употреба на податоци;

17. “Барател” е секое правно и физичко лице без дискриминација по која било основа, подносител на Барање за повторна употреба на податоци (во натамошниот текст: барател);

18. “Корисник на отворени податоци” е секое правно и физичко лице што ги користи отворените податоци од имателите на податоци за цели утврдени во членот 2 од овој закон (во натамошниот текст: корисник);

19. „Анонимизација“ е процесот на промена на податоците во анонимни податоци коишто не се однесуваат на физичко лице чијшто идентитет е утврден или може да се утврди или процес со кој личните податоци се прават анонимни на начин на кој идентитетот на физичкото лице повеќе не може да се утврди;

20. „Динамички податоци“ се податоци во дигитална форма коишто подлежат на ажурирања во реално време, особено поради нивната непостојаност или брзо застарување како што се податоците генерирани од сензори;

21. „Податоци од истражување“ се документи во дигитална форма, покрај научните публикации, коишто се собираат или креираат во текот на научноистражувачките активностите и се користат како докази во истражувачкиот процес или кои истражувачката заедница ги прифаќа како неопходни за потврдување на наодите и резултатите од истражувањето;

22. „Податочни сетови со голема вредност“ се документи чија повторна употреба е поврзана со важни придобивки за општеството, животната средина и економијата, особено поради нивната соодветност за создавање услуги со додадена вредност, апликации и нови, висококвалитетни и пристојни работни места, за кои се претпоставува дека е голем бројот на потенцијални корисници на услугите и апликациите со додадена вредност врз основа на тие збирки на податоци“;

**Исклучоци од примената на Законот**

**Член 4**

Предмет на повторна употреба се сите податоци од јавниот сектор освен:

а) податоците што се исклучени со Законот за слободен пристап до информации од

јавен карактер;

б) податоците до кои пристапот е ограничен со закон;

в) податоците чие создавање не е во делокруг на работа на имателот на податоци;

г) податоците врз кои трети страни имаат право на интелектуална сопственост;

д) податоците што му припаѓаат на јавниот радиодифузен сервис, неговите дописништва и на институциите задолжени за овозможување на емитувањето на јавниот радиодифузен сервис;

ѓ) податоците создадени од страна на установите од областа на културата со исклучок на библиотеките, музеите и архивите;

е) податоците до кои не е дозволен пристапот или пристапот е ограничен согласно прописите за заштита на личните податоци;

ж) податоците кои преставуваат статистичка доверливост или комерцијална доверливост (вклучувајќи и деловни, професионални тајни и тајни на трговското друштво);

з) податоците создадени од страна на правни и физички лица што вршат јавни овластувања надвор од делокругот на обезбедување на услугите од јавен интерес утврдени со закон и податоците во врска со активностите коишто се директно изложени на конкуренција на јавното претпријатие (или активностите коишто јавното претпријатие директно би го изложиле на конкурентско делување); и

ѕ) податоците до кои нема пристап или пристапот е ограничен поради заштита од прекин или уништување на инсталации на чувствителна критична инфраструктура.

II. ОБВРСКИ ЗА ИМАТЕЛИТЕ НА ПОДАТОЦИ

**Службено лице за отворени податоци**

**Член 5**

1. Имателите на податоци определуваат едно или повеќе службени лица за отворени податоци (во натамошниот текст: службеното лице) и за тоа да ја известуваат Агенцијата за заштита на правото на слободен пристап до информациите од јавен карактер (во натамошниот текст: Агенцијата) во рок од три дена од денот на определувањето на лицето.
2. Имателите на податоци се должни на својата веб страница да обезбедат информирање на јавноста за името и презимето, службен телефон за контакт и за службената електронска адреса на службеното лице.
3. Службеното лице го организира и управува процесот на идентификување, приоретизирање, техничко прилагодување и објавување на податоците и податочните сетови на имателот на податоци на Централниот каталог на податоци од јавниот сектор; ажурирање на каталогот на податоци и податочните сетови на Централниот каталог на податоци од јавниот сектор, како и постапување по Барањата за повторна употреба на податоци.
4. Повеќе иматели на податоци можат заедно да определат едно или повеќе службени лица.

**Обврски на имателите на податоци за овозможување на повторна употреба на податоците**

**Член 6**

(1) Имателите на податоци се должни да ги објават податоци кои ги создаваат во вршењето на својата работа и да ги направат достапни за повторна употреба за комерцијални и некомерцијални цели, освен податоците од членот 4 од овој закон.

(2) Имателите на податоци треба да ги објавуваат податоците кои ги создаваат согласно начелото отворени по дизајн и по стандард.

(3) Обврската од ставот (1) на овој член не се однесува за податоците со кои располагаат имателите на податоци, а кои ги создал друг имател на податоци, ниту на податоци за кои е неопходно прилагодување за повторна употреба, што би вклучувало непропорционално поголем труд и ресурси во споредба со вообичаените задачи.

(4) Доколку имателите на податоци со користење на податоци кои ги создал друг имател на податоци создале нови податоци, тогаш новите податоци се должни да ги објават и направат достапни за повторна употреба согласно ставот (1) на овој член.

(5) Податоците од ставот (1) на овој член покрај во читлив формат треба да бидат објавени како необработени податоци во компјутерски обработлив формат и да бидат достапни во отворен формат заедно со нивните метаподатоци до најниското нивно на деталност. Форматот и метаподатоците треба да бидат усогласени со формалните отворени стандарди за обезбедување на софтверска интероперабилност.

(6) Имателите на податоци кои собираат динамички податоци треба да ги направат достапни за повторна употреба веднаш по нивното собирање, преку соодветни интерфејси за програмирање на апликации (API) и во облик на масовно преземање (bulk download).

(7) По исклучок, кога процесот на собирање и овозможување на динамичките податоци да бидат достапни за повторна употреба ги надминува финансиските и техничките капацитети на имателот на податоци, истите треба да се направат достапни за повторна употреба во краток временски рок или со привремени технички ограничувања со коишто не се нарушува прекумерно користењето на нивниот економски и социјален потенцијал;

(8) Имателите на податоци кои имаат податочни сетови од голема вредност согласно член 22 треба да ги направат достапни за повторна употреба во компјутерски обработлив формат преку соодветни интерфејси за програмирање на апликации (API) и да бидат во облик на масовно преземање (bulk download).

(9) Имателите на податоци се должни податоците од ставот (1) на овој член да ги ажурираат согласно со динамиката што сами ја утврдуваат, обезбедувајќи точност на податоците, притоа наведувајќи го на видно место датумот на последното ажурирање.

**Централен каталог на податоци од јавниот сектор**

**Член 8**

1. Министерството за дигитална трансформација (во понатамошниот текст: Министерството) го води и редовно го одржува Централниот каталог на податоците од јавниот сектор.
2. Централниот каталог на податоците од јавниот сектор ги содржи каталозите на податоци, податочните сетови и податоците од имателите на податоци, и е достапен на веб -страница.
3. Централниот каталог овозможува генерирање, валидација и објавување на каталози на податоци, податоци, податочни сетови со/и метаподатоци со цел нивно пребарување, преземање, употреба и визуелизација.

**Каталог на податоци на имателите на податоци**

**Член 7**

1. Секој имател на податоци е должен да води каталог на податоци, за податоците што ги создава во вршењето на својата работа, при водењето на разни видови регистри, евиденции и други збирки на податоци.
2. Каталогот на податоци се објавува на веб страницата на имателот на податоци и на Централниот каталог на податоци од јавниот сектор.

(3) Секој имател на податоци е должен да обезбеди функционална веб страница каде што податоците се објавени и функционален линк до Централниот каталог на податоци од јавниот сектор како и редовно да го ажурира каталогот на податоци, податочните сетови и податоците кои ги објавил за повторна употреба.

(4) Формата, содржината и начинот на водење на каталогот на податоци го пропишува Министерот за дигитална трансформација (во понатамошниот текст: Министерот).

(5) Начинот на идентификација на податоците и податочни сетови на имателите на податоци, начинот на подготвување на каталог на податоци и податочни сетови како и критериумите за приоретизирање на отворањето на податоците и податочните сетови, се пропишуваат од Министерот.

**Категории на задолжителни отворени податоци**

**Член 9**

(1) Агенцијата објавува листа на категории на задолжителни отворени податоци, врз основа на меѓународно договорени минимум загарантирани стандарди.

(2) Имателите на податоци се должни да ги идентификуваат, систематизираат и објават податоците во каталогот на податоци, според листата од ставот (1) на овој член.

**Престанок на обврската за објавување на податоците**

**Член 10**

Ако имателите на податоци престанат да создаваат или чуваат одредени податоци кои веќе биле објавени за повторна употреба, се должни престанокот на создавањето или чувањето на тие податоци да го објават на истата веб страница најдоцна во рок од три месеци од престанокот, како и соодветно да го ажурираат каталогот на податоци.

III.ПОСТАПКА ПО БАРАЊЕ ЗА ПОВТОРНА УПОТРЕБА НА ПОДАТОЦИ

**Образец на барањето за повторна употреба на податоци и поднесување**

**Член 11**

1. Барањето за повторна употреба на податоци се поднесува на образец, чија форма и содржина ја пропишува директорот на Агенцијата.

(2) Образецот на барањето од ставот (1) на овој член ги содржи следните задолжителни елементи:

- е-маил адреса или други контакт информации за барателот

- податоците или податочните сетови кои ги бара за повторна употреба од односниот имател на податоци

- форматот во кој ги бара за повторна употреба податоците или податочните сетови

(3) Барателот не е должен да образложи дали ќе ги користи податоците за комерцијални или не комерцијални цели, но должен е да наведе дека е барање за повторна употреба на податоци од.

(4) Барањето се доставува во писмена форма до имателот на податоци на адреса означена во образецот или електронски на е-маил адреса означена во образецот.

**Исклучок од примената на оваа глава**

**Член 12**

Одредбите од глава III на овој закон кои се однесуваат на постапка по барање за повторна употреба на податоци, не се применуваат од страна на:

- јавните претпријатија и

- образовни установи, истражувачки организации и организации што финансираат истражувања.

**Дополнување на барањето**

**Член 13**

1. Ако барањето е нејасно или нецелосно, имателот на податоци ќе се обрати до барателот за дополнително појаснување или дополнување на барањето, со укажување на последиците ако не го направи тоа.
2. Барателот е должен да го дополни барањето во рок од 15 дена од денот на приемот на известувањето за потребата од дополнување на барањето.
3. Доколку барателот не постапи согласно став (1) од овој член, или барањето и по дополнувањето не е јасно и не може да се разгледува, имателот на податоци со решение ќе го отфрли барањето.
4. Против решението за отфрлање на барањето од ставот (3) на овој член, дозволена е жалба до Агенцијата во рок од 15 дена од денот на приемот на решението.

**Препраќање на барањето**

**Член 14**

1. Ако имателот на податоци што го примил барањето, изворно не ги создава бараните податоци, веднаш, а најдоцна во рок од три дена од денот на приемот на барањето, е должен да го препрати барањето до имателот на податоци во чија надлежност е создавањето на бараните податоци и за тоа да го извести барателот.
2. Рокот за постапување по барањето тече од денот кога барањето е примено кај имателот на податоци кој ги создава бараните податоци, на кој е препратено барањето од став (1) на овој член.
3. Кога барањето се однесува на податоци кои се заштитени со прописите заавторски права, тогаш имателот на податоци кој го примил барањето е должен барателот да го упати кон имателот на авторското право.

**Постапување по барањето**

[**Член 15**](https://praksis.mk/Document/Details/150113)

1. Постапката по барањето за повторна употреба на податоци ја спроведува службеното лице за отворени податоци.
2. Ако според предметот на барањето произлегува дека се работи за барање за повторна употреба на податоци, имателот на податоци кој го примил барањето задолжително го разгледува барањето во согласност со овој закон.
3. Ако имателот на податоци позитивно одговори на барањето или ако барањето го одбие, за тоа ќе донесе решение.
4. Имателот на податоци е должен веднаш да постапи по барањето на барателот, а најдоцна во рок од 20 работни дена од денот на приемот на барањето.

Ако имателот на податоци ги нема податоците во бараниот формат и треба да направи нивно соодветно прилагодување, анонимизација или слично, или доколку барањето е обемно и сложено поради што е потребно подолго време од рокот утврден во ставот (5) на овој член, тогаш рокот за постапување се продолжува за дополнителни 20 работни дена од денот на приемот на барањето.

За продолжување на рокот од ставот (5) на овој член, имателот на податоци го известува барателот веднаш, а најдоцна во рок од три недели од денот на приемот на барањето.

Ако имателот на податоци ги има податоците или податочните сетови во бараниот формат, ќе донесе Решение, со кое го упатува барателот да ги преземе бараните податоци од Централниот каталог на податоци од јавниот сектор.

1. Доколку барателот смета дека бараните податоци не се во целост објавени или не се објавени во бараниот формат, против Решението од ставот (7) на овој член може да поднесе жалба до Агенцијата во рок од 15 дена.
2. Доколку имателот на податоци не ги собира податоците на методолошки начин како што се поставени во барањето, ќе донесе Решение со кое ќе образложи дека бараните податоци се достапни само онака како што имателот на податоци ги собира и ќе го упати барателот да ги преземе бараните податоци од Централниот каталог на податоци од јавниот сектор. Против ова Решение може да се поднесе жалба до Агенцијата во рок од 15 дена.

**Одбивање на Барањето**

**Член 16**

1. Имателот на податоци со решение го одбива барањето, во случај кога:
* бараните податоци се исклучени со овој закон, и
* бараните податоци се предмет на ексклузивен договор за некоја јавна услуга согласно член 21 од овој закон.
1. Решението со кое се одбива барањето задолжително содржи образложение за причините поради кои барањето е одбиено. Против Решението од став (1) на овој член, барателот има право на жалба до Агенцијата, во рок од 15 дена.

Ако имателот на податоци во рокот утврден во членот 15 од овој закон не донесе и не му достави на барателот решение се смета дека барањето е одбиено по што барателот може да поднесе жалба до Агенцијата во рок од 15 дена.

**Право на правна заштита**

**Член 17**

Право на правна заштита во согласност со овој закон има барателот кој поднел барање за повторна употреба согласно со членот 12 од овој закон.

**Жалбена постапка**

**Член 18**

(1)      Против решението со кое имателот на податоци го одбил или отфрлил барањето, барателот има право на жалба во рок од 15 дена од денот на приемот на решението до Агенцијата.

(2)      Агенцијата решава по жалбата на барателот во рок од 15 дена од денот на приемот на жалбата.

(3)      Ако Агенцијата во рокот од ставот (2) на овој член не донесе решение по жалбата на барателот против првостепеното решение, барателот може да поведе управен спор.

(4)      Имателот на податоци е должен да го спроведе решението на Агенцијата во рок од 15 дена од денот на неговиот прием и за истото да ја извести Агенцијата.

IV. УСЛОВИ ЗА ПОВТОРНА УПОТРЕБА НА ПОДАТОЦИТЕ

**Услови за повторна употреба на податоците**

**Член 19**

(1) Повторната употреба на податоците од јавниот сектор е слободно, бесплатно и не подлежи на претходно одобрување.

(2) По исклучок од ставот (1) на овој член, имателите на податоци повторната употреба на податоците од каталогот на податоци можат да го ограничат со давање согласност за користење на начин што нема непотребно да ја ограничи употребата на податоците или на начин со кој би се ограничила конкуренцијата.

(3) Согласноста за повторна употреба на податоците од став (2) се однесува на обврска за цитирање на имателот на податоци чиј податок бил користен, правилна и точна примена на податоците во одредени случаи и одговорност за злоупотреба на податоците. Ако содржината на податоците е менувана или употребена во друг контекст, во тој случај не подлежи на цитирање на имателот на податоци.

(4) Имателите на податоци согласноста од ставот (2) треба да ја направат достапна во дигитален формат и да може електронски да се обработува, а за формата на согласноста да се користат т.н. стандардни дозволи.

**Надомест на трошоци за отворање податоци**

**Член 20**

(1) Отворањето на податоците од јавниот сектор е бесплатно.

(2) По исклучок од ставот (1) на овој член, имателите на податоци може да наплаќаат надоместок за покривање на трошоците за репродукција, прилагодување, обезбедување и дисеминација на податоците, како и за анонимизација на лични податоци и мерки што се преземаат за заштита на комерцијално доверливи информации, во висина на оперативните трошоци. Имателите на податоци не смеат да генерираат профит со надоместокот на трошоците.

(3) Одредбите од ставовите (1) и (2) на овој член не се применуваат на:

а) имателите на податоци кои од својата дејност создаваат приходи за извршување на своите јавни овластувања;

б) имателите на податоци кои имаат трошоци при собирање, продуцирање, репродуцирање и дисеминација на податоците

в) библиотеките, вклучително и универзитетските библиотеки, музеите и архивите.

(4) Имателите на податоци за надомесокот од ставот (2) на овој член се должни да:

- состават тарифник со кој ќе ја утврдат висината на надоместокот и истиот да го објави на својата веб страница.

- да објават методологија и критериуми по кои се пресметува вредноста на податоците.

(5) Имателите на податоци се должни да го известат барателот да го надомести однапред износот потребен за покривање на трошоците за отворање на податоците.

(6) Наплаќањето на податоците согласно одредбите на овој член не смее да биде условено од крајната цел за повторната употреба на податоците (комерцијална или некомерцијална намена).

(7) Кога отворањето на податоците се наплаќа, трошоците за надомест се однесуваат и за имателите на податоци, доколку податоците ги користат како дополнување на нивните комерцијални активности, а надвор од јавните овластувања.

 (8) По исклучок од ставот (6) на овој член, не се наплаќа отворањето на податоците што се разменуваат **помеѓу имателите на податоци преку платформата за интероперабилност.**

**Забрана за ексклузивни договори**

**Член 21**

(1) Имателите на податоци не смеат да склучуваат договори со трети страни со кои ќе им дадат ексклузивни права за повторна употреба на нивните податоци.

(2) По исклучок, имателите на податоци можат да склучат договори со трети страни со кои ќе им дадат ексклузивни права за повторна употреба на нивните податоци само доколку предмет на договорот е давање на некоја јавна услуга или услуга од јавен интерес која имателот на податоци нема намера да ја обезбеди, а нејзиното обезбедување е условено од повторната употреба на односните податоци. Ваквите договори можат да бидат склучени за период најмногу до три години а по истекот на тој период причините за екслузивитетот подлежат на ревизија, со цел продолжување или раскинување на ексклузивитетот.

(3) По истекот на периодот од ставот (2) на овој член податоците за чие чија повторна употреба биле дадени ексклузивните права треба да бидат јавно објавени за користење.

(4) Одредбите од овој член не важат за дигитализирање на културолошките ресурси. Ексклузивните права за дигитализација на културолошките ресурси можат да бидат максимум десет години, а онаму каде што периодот надминува десет години времетраењето треба да биде предмет на ревизија во текот на единаесеттата година и на секои седум години после тоа.

(5) Имателите на податоци ги објавуваат договорите од ставовите (2) и (4) на овој член на нивната веб страница и на Централниот каталог на податоци, најмалку два месеци пред отпочнување на периодот на ексклузивитет.

(6) Во случај кога се дадени ексклузивни права за дигитализација на културолошките ресурси договорната страна треба да му даде на имателот на податоци бесплатна копија од дигитализираните културолошки ресурси, а таквата копија станува достапна за повторна употреба по истекот на рокот за ексклузивитет.

(7) Имателите на податоци кога склучуваат договори со кои дури и да не уредуваат некое ексклузивно право, од кои јасно произлегува дека таквите договори можат да ја ограничат достапност за повторна употреба на податоците од страна на други субјекти освен оние со кои се склучил договорот, таквите договори се сметаат за ексклузивни и за нив се применуваат одредбите од овој член.

V. ПОДАТОЧНИ СЕТОВИ ОД ГОЛЕМА ВРЕДНОСТ

**Тематски категории на податочни сетови од голема вредност**

**Член 22**

(1) За да се обезбедат услови за поддршка на повторната употреба на податочни сетови од голема вредност, се утврдува листа на тематски категории за такви податочни сетови и тоа:

- Геопросторни податоци;

- Податоци за набљудување на земјата и животната средина;

- Метеоролошки податоци;

- Статистички податоци;

- Податоци во однос на друштва и сопственост на друштва и

- Податоци во однос на транспорт.

(2) Податоците кои спаѓаат во тематските категории од ставот (1) ги утврдува Владата на Република Северна Македонија.

**Достапност и услови за повторна употреба на податоците со голема вредност**

**Член 23**

1. Податоците со голема вредност се достапни бесплатно, во компјутерски обработлив формат, обезбедени преку API со можност за масовно преземање, компатибилни со стандардни отворени дозволи за повторна употреба, во отворени формати на податоци и метаподатоци, согласно членот 6 од овој закон.

По исклучок од ставот (1) на овој член, податочните сетови од голема вредност од библиотеки, вклучувајќи и универзитетски библиотеки, музеи и архиви како и од имателите на податоци што треба да генерираат приходи за да покријат значителен дел од нивните трошоци за вршење на нивните законски надлежности, не се достапни бесплатно.

**III.**

**Надзор и инспекциски надзор**

Член 24

 Надзор над спроведувањето на овој закон врши Министерството.

**Инспекциски надзор**

Член 25

(1) Инспекциски надзор над примената на одредбите од овој закон и другите прописи и општи акти донесени врз основа на овој закон врши секторот надлежен за инспекциски надзор во рамките на Министерството, преку инспекторите за информациско комуникациски технологии (во натамошниот текст: инспекторите).

(2) Инспектори може да бидат вработени лица кои ги исполнуваат условите согласно со Законот за административните службеници и Законот за инспекциски надзор.

(3) При вршењето на инспекцискиот надзор се применуваат одредбите од овој закон, Законот за инспекциски надзор и Законот за општата управна постапка.

Член 26

Опфат на инспекцискиот надзор

Инспекцискиот надзор над примената на овој закон и другите прописи и општи акти донесени врз основа на овој закон опфаќа надзор над:

1. Обврските на имателите на податоци за овозможување на повторна употреба на податоците
2. Централниот каталог на податоци од јавниот сектор
3. Каталогот на податоци на иматели на податоци
4. Повторната употреба на податоците
5. Забраната за ексклузивни договори.

Член 27

Надлежности и акти на инспекторите

(1) При вршење на инспекцискиот надзор од членот 43-а став (1) од овој закон, инспекторите изрекуваат инспекциски мерки за отстранување на утврдените неправилности и недостатоци согласно со Законот за инспекциски надзор.

(2) Ако при вршење на инспекцискиот надзор инспекторот утврди неправилности, со решение изрекува опомена и определува рок во кој субјектот на инспекцискиот надзор е должен да ги отстрани неправилностите и недостатоците утврдени со записник.

(3) По исклучок од ставот (2) на овој член, во случај кога инспекторот ќе оцени дека утврдените неправилности и недостатоци можат да предизвикаат или предизвикуваат непосредна опасност по животот и здравјето на луѓето или финансиска штета или штета по имотот од поголема вредност или загрозување на животната средина или загрозување на јавниот интерес, со решение изрекува друга инспекциска мерка утврдена во ставот (7) на овој член, со која најсоодветно ќе се постигне целта на инспекцискиот надзор.

(4) Против решението на инспекторите од ставовите (2) и (3) на овој член, може да се изјави жалба во рок од 15 дена од денот на приемот на решението до Државната комисија за одлучување во управна постапка, постапка од работен однос и инспекциски надзор во втор степен.

(5) Жалбата изјавена против решението на инспекторите од ставовите (2) и (3) на овој член не го одлага извршувањето на решението.

(6) За изречените опомени од ставот (2) на овој член, инспекторите водат евиденција.

(7) Инспекциските мерки од ставот (1) на овој член опфаќаат:

1. Задолжување за обврските на имателите на податоци за овозможување на повторна употреба на податоците
2. Задолжувања за Централниот каталог на податоци од јавниот сектор
3. Задолжувања за Каталогот на податоци на иматели на податоци
4. Задолжувања за повторната употреба на податоците
5. Задолжувања за забраната за ексклузивни договори.

(8) Формата, содржината и начинот на водење на евиденцијата од ставот (6) на овој член ги пропишува министерот.

**IV. Прекршочни одредби**

**Член 28**

Глоба во износ од 200 до 500 евра во денарска противвредност ќе му се изрече за прекршок на раководното лице во органот или институцијата од јавниот сектор доколку не постапи во согласност со членовите 5 ставови (1) и (6) и 7 ставови (2) и (3) од овој закон.

**Член 29**

Глоба во износ од 200 до 500 евра во денарска противвредност ќе му се изрече за прекршок на раководното лице во Министерството доколку не постапи во согласност со членовите 5 став (7) и 7 став (1) од овој закон.

**Член 30**

Глоба во износ од 200 до 500 евра во денарска противвредност ќе му се изрече за прекршок на раководното лице во органот или институцијата од јавниот сектор доколку не постапи во согласност со членот 8 ставови (2) и (4) од овој закон.

**Член 31**

Глоба во износ од 200 до 500 евра во денарска противвредност ќе му се изрече за прекршок на раководното лице во Министерството доколку не постапи во согласност со членот 8 став (1) од овој закон.

**Член 32**

Глоба во износ од 200 до 500 евра во денарска противвредност ќе му се изрече за прекршок на раководното лице во органот или институцијата од јавниот сектор доколку не постапи во согласност со членовите 10 став (3) и 11 ставови (3) и (5) од овој закон.

**Член 33**

Глоба во износ од 200 до 500 евра во денарска противвредност ќе му се изрече за прекршок на раководното лице во органот или институцијата од јавниот сектор кој ги користел, а не ги платил за дополнување на својата комерцијална активност податоците на друг орган или институција од јавниот сектор чија повторна употреба се наплаќа, согласно со членот 10 став (4) од овој закон.

**Член 34**

Глоба во износ од 200 до 500 евра во денарска противвредност ќе му се изрече за

прекршок на раководното лице во органот или институцијата од јавниот сектор кој не го најавил престанокот на натамошното создавање на податоците кои веќе биле објавени за повторна употреба, согласно со членот 6 од овој закон.

**Член 35**

За прекршоците утврдени со овој закон прекршочната постапка се води и прекршочни санкции изрекува надлежен суд согласно со Законот за прекршоците.

**V. Преодни и завршни одредби**

**Член 36**

Техничките нормативи од членот 5 став (7) од овој закон ќе се донесат во рок од еден месец од денот на влегувањето во сила на овој закон.

**Член 37**

Институциите од јавниот сектор се должни до Министерството да го достават каталогот на податоците од членот 7 став (2) од овој закон во рок од три месеци од денот на влегувањето во сила на овој закон.

**Член 38**

Институциите од јавниот сектор известувањето за контакт лицето од членот 7 став (4) од овој закон ќе го достават во рок од два месеца од денот на влегувањето во сила на овој закон.

**Член 39**

Со денот на влегување во сила на овој закон престанува да важи Законот за користење на податоците од јавниот сектор („Службен весник на Република Македонија“ бр.27/14 и „Службен весник на Република Северна Македонија“ бр.193/24).

**Член 40**

Овој закон влегува во сила осмиот ден од денот на објавувањето во „Службен весник на Република Северна Македонија“.